عبد المتین جامی

عبد المتین جامی (پیدائش: 27 جولائی 1950ء) بھارتی صوبے اڈیشا سے تعلق رکھنے والے اردو شاعر، افسانہ نگار، نقاد اور مترجم ہیں۔ ان کے کئی شاعری، افسانے اور ادبی تنقید کے مجموعے شائع ہو چکے ہیں۔ نیز انھوں نے اڈیا، بنگلہ اور ملیالم سے اردو میں ترجمے کیے ہیں۔

 ابتدائی زندگی 
عبد المتین جامی 27 جولائی 1950ء کو رسول پور، سونگڑہ، ضلع کٹک، اڈیشا، بھارت میں پیدا ہوئے۔ ان کے والد کا نام شیخ ثناء اللہ تھا اور والدہ کا نام ام سلام تھا۔ انھوں نے اپنے ادبی سفر کا آغاز 1974ء میں کیا۔

 ادبی سفر 
جامی نے شاعری کا آغاز 1976ء میں کیا۔ ان کا طبعی میلان جدید شاعری کی طرف ہے اور ان کے استاذِ سخن ان کے ماموں کرامت علی کرامت تھے۔ انھوں نے غزل، نظم (روایتی اور آزاد دونوں)، نثری نظم، ترائیلے، سانیٹ، گجرا، دوہا اور رباعیات سمیت کئی شعری اصناف میں طبع آزمائی کی ہے۔

1980ء کی دہائی میں، جامی کی تقریباً سو غزلیں مختلف ادبی رسائل میں شائع ہو چکی تھیں۔ ان کا کلام اُس دور میں روزنامہ اخبار مشرق (کلکتہ)، صدائے اڑیسہ، ادب نکھار (مئو ناتھ بھنجن)، نئی نسلیں (علی گڑھ)، گل کدہ (سہسوان)، ساز سرمدی (دہرہ دون) اور چنگاری (دہلی) جیسے مقتدر جرائد کی زینت بنا۔ وہ کٹک کی مقامی ادبی سرگرمیوں میں بھی فعال طور پر شریک رہتے تھے۔

ان کے کئی شعری مجموعے شائع ہو چکے ہیں:
 نشاطِ آگہی (1996ء)، ان کا پہلا شعری مجموعہ
 بساطِ سخن (2014ء)، مجموعۂ رباعیات
 مونِسِ سخن (2016ء)، مجموعۂ رباعیات
 ترانۂ جاوید (2016)، دیوانِ رباعیات

انھوں نے 1,500 سے زائد رباعیاں کہی ہیں، جن میں انھوں آزاد رباعی پر بھی تجربے کیے اور کلاسیکی رباعی کے متعدد اوزان میں طبع آزمائی کی۔

جامی نے افسانہ بھی لکھا ہے، جیسے:
 پرانے کپڑوں کا سوداگر (2017)، جس میں 20 افسانے شامل ہیں، جن میں سے پانچ ترجمے ہیں۔

ان کے افسانوں میں روایتی اور جدید علامتی اسلوب دونوں شامل ہیں۔ افسانوں کے علاوہ، جامی نے ڈرامے، منظوم تمثیلیں بھی لکھی ہیں اور صحافت اور ادبی تنقید میں بھی سرگرم رہے ہیں۔

 ادبی تنقید 
جامی نے متعدد تنقیدی مضامین تحریر کیے ہیں۔ ان کا تنقیدی مجموعہ نئی تنقیدی جہتیں 2017ء میں شائع ہوا، جس میں تقریباً بیس شعرا اور نثر نگاروں پر مضامین شامل ہیں۔

انھوں نے ڈاکٹر عزیز الرحمن کے ساتھ مشترکہ طور پر اردو ادب کا کوہِ نور: کرامت علی کرامت نامی کتاب لکھی، جسے 2022ء میں اڈیشا اردو اکادمی نے شائع کیا۔

 ترجمہ 
جامی نے اڈیا، بنگلہ اور ملیالم ادب کے کئی افسانوں کے اردو میں ترجمے کیے ہیں۔ ان کے اڈیا تراجم میں پدم بھوشن منوج داس اور گیان پیٹھ ایوارڈ یافتہ پرتیبھا رائے کے افسانے شامل ہیں۔ انھوں نے بنگلہ افسانوں کو بھی اردو میں خوش اسلوبی سے منتقل کیا ہے۔ اس کے علاوہ، انھوں نے ملیالی افسانہ نگار تھکازی شیو شنکر پلّئی کے افسانے کا اردو ترجمہ دو سوروپے کے عنوان سے کیا۔

 اعزازات و اعترافات 
جامی کو اردو ادب میں ان کی خدمات کے اعتراف میں کئی اعزازات ملے ہیں۔ جن میں 1997ء کا ہاشمی یوتھ ڈیولپمنٹ ایسوسی ایشن ایوارڈ (سونگڑہ، ضلع کٹک)، 2000ء کا نجمی اکیڈمی ایوارڈ (کٹک) اور سواگتیکا ایوارڈ (کٹک) اور 2014ء کا بہار اردو اکادمی ایوارڈ شامل ہیں۔ 30 نومبر 2022ھ کو انھیں اڈیشا اردو اکادمی، بھوبنیشور کی جانب سے امجد نجمی ایوارڈ (2021ء) سے نوازا گیا۔

 مزید دیکھیے 
 اڈیشا اردو اکادمی
 اڈیشا

 حوالہ جات 

زمرہ:1950ء کی پیدائشیں
زمرہ:بقید حیات شخصیات
زمرہ:بھارتی اردو شعرا
زمرہ:بھارت کے اردو مصنفین
زمرہ:بھارتی ادبی نقاد
زمرہ:بیسویں صدی کے بھارتی مترجمین
زمرہ:ضلع کٹک کی شخصیات
زمرہ:اڑیسہ کی شخصیات
زمرہ:اڑیسہ کے مصنفین
زمرہ:اڑیسہ کے شعرا